
Vladimír Hurban Vladimírov:

V hviezde. Vianočný skeč v troch dieloch

Vladimír Hurban Vladimírov (občianskym menom Vladimír Konštantín Hurban, 4. 8. 1884 — 28. 9. 1950 Stará Pazova, Juhoslávia), patrí medzi najväčších slovenských dramatikov obdobia moderny. Literárne dedičstvo si priniesol zrejme už v génoch: jeho otec; Vladimír Hurban, evanjelický farár v Starej Pazove, bol synom Jozefa Miloslava Hurbana, a teda bratom Svetozára Hurbana Vajanského, a matka, Augusta, rodená Štúrová bola dcérou Jána Štúra, brata Ľudovíta Štúra. Evanjelickú teológiu vyštudoval vo Viedni a v Bratislave. Do rodnej Starej Pazovy prišiel najprv za kaplána a potom na uvoľnené miesto po otcovi tu nastúpil roku 1914 na post farára, na ktorom pôsobil až do smrti.




Je zaujímavé, že Hurbanova novátorská invenčnosť, experimentovanie a hľadanie nového dramatického jazyka je prítomná aj v jeho hrách s náboženskou tematikou. Aj keď to znie možno prekvapujúco, faktom zostáva, že aj pri tomto žánri, v ktorom by sa asi očakávalo najviac konzervatívnej úcty k tradícii, Hurban hľadal nové výrazové možnosti, ale aj nové žánrové a tematické prepojenie.

